Trento 2019 II. félév –Csontos Gábor

Az 2019-es év második félévét Trentóban töltöttem. A beszámolóban az olyan hasznos információkra szeretnék koncentrálni, amelyek ismerete igazán megkönnyítheti az első heteket. ☺

Szállás:

Trentoban ugyan van egy hatalmas kollégium a hallgatóknak, azonban itt Erasmus hallgatókat nem igazán szállásolnak el, így sajnos marad a privát lakáskeresés. Trentoban kétfajta szállástípus közül lehet általában választani. Vannak az egy-, illetve a kétágyas szobák, (esetenként hallottam olyanról is, hogy valaki apartmanban lakott (House for students) de ennek ára 450 Euro volt). Az egyágyas szobák ára 300 és 400 euro között mozog, míg a kétágyasoké 220-és 350 között. Az ár persze attól is függ, hogy az adott összeg tartalmazza-e a rezsit vagy nem. Én a Sanba nevű kollégium mellett laktam egy lakásban ahol 5-en éltünk együtt. Én 250 Eurót fizettem egy kétágyas szobáért egy vadiúj lakásban. Ha szállást keresel, az én helyemet nagyon szívesen ajánlom, mert egy nagyon jó hely volt, és szuperkedves volt a főbérlőm. A lakásokat az AAA Apartmenti Trento nevű FB csoportban lehet keresni.

Utazás

Én Flixbusszal mentem ki. Összesen 13 volt az óra mindennel együtt, veronai átszállással. A Flixbuszon 2 csomagot is lehet vinni ingyenesen, és nem károsítja a környezetet olyan mértékben mint a Ryanair.

Utazás a városon belül

A városon belül vannak buszjáratok, de én inkább azt ajánlanám, hogy vegyél egy biciklit. A buszközlekedés finoman random, vagy jön vagy nem, teljesen kiszámíthatatlan. Egyébként, ami viszont szuper, hogy 50 Euróért lehet vásárolni, egy olyan kártyát, amellyel egész félévben ingyen kötekedhetsz minden tömegközlekedési eszközzel egész Trentino megyében.

Sport

20 Euroért lehet sportkártyát venni, ezzel az egyetem minden sportlétesítményét használhatod egész félévben.

Étkezés

Az egyetemnek van menzája. Én sosem voltam, de azt hiszem, 3 Euró körül van egy étkezés.

Könyvtár

Van egy hatalmas egyetemi könyvtár amely BUC névre hallgat. Szerintem annyira nem szuper, de mások imádták. Emellett minden karon vannak tanulószobák, illetve a nyelvi központban van egy hatalmas tanuló helyiség. Trentoban a fénymásolási lehetőség elég jó, 5 Euroért lehet venni egy olyan kártyát, amellyel 250 oldalt tudsz nyomtatni, fénymásolni. Arra figyelj, hogy itt 5 Euróssal fizess, mert különben benyeli a pénzed és több kártyát is kiad.

Nyelv és nyelvtanulás

Ha Trentoba mész jó ha tudsz olaszul vagy legalább németül, hiszen az angollal a városban nem sokra fogsz menni. Nekem például volt egy olyan esetem, hogy 5 bankban voltam és ebből 5-ben nem beszéltek angolul. Az tehát jó, ha már a legelején vannak olyan barátaid, akik tudnak segíteni addig, amíg nem pallérozod az olasz nyelvtudásod. Ebben segít az egyetem nyelvi központja a CLA, amely 3 ingyenes olasz nyelvkurzust kínál a félév alatt kezdőtől B2-ig. Ennek megfelelően fél év alatt szépen meg lehet tanulni olaszul, ha van kedved rászánni az időt.

Egyetem, tárgyak

A Trentoi Egyetem, világhírű a színvonalas oktatásáról, azonban sajnos mi ezt ebben a tavaszi félévben nem tapasztaltuk meg. El kell azonban mondani, hogy az őszi félévben a kurzuskínálat jóval nagyobb, és talán az órák is színvonalasabbak. Azt hiszem, az Egyetemet inkább az őszi félévre ajánlanám. A mi esetünkben 7-9 angol nyelvű kurzusból lehetett választani, amelyek egy része egy időpontban volt. Trentoban egy átlagos kurzusra heti háromszor két órában kell bejárni. (Sokszor a két óra tényleg 2 órát és nem 2\*45 percet jelent). Én négy tárgyat vettem fel, egyet a közgáz karról (International Contracts Law). Amire lehetőséged van, az Egyetemen, hogy a tárgyaidat 60-40% os bontásban vedd fel másik karról. Tehát 60% a jogi 40% más karról. Ennek a végén a krediteknél kell jelentkeznie. Az olasz nyelvű órákról nem tudok nyilatkozni, de az angol órák közül egy olyan volt, amelyet kiemelék, ez a Climate Change and Energy Law. Ezt az órát egy amerikai professzorasszony tartotta, aki minden évben visszajár Trentoba és megtartja ezt a kurzust. Ez az óra szuper volt, nagyon-nagyon ajánlom! Amit semmiképpen ne vegyél fel azok Prof. Niccoló Trocker órái. Ezek valóban rettenetesek voltak. A kurzuskínálatban szerepelt Criminal Law, ez tetszett a hallgatóknak, ugyanez nem mondható el a Philosophy of Law óráról ahol 3 vizsgát is kellett tenni. A principles of private law óra nagyon színvonalas, de nagyon basic. Akkor ajánlanám, ha alsóbb éves vagy az egyetemen.

Környezet

Trento mint város szerintem teljesen átlagos. Hiába a legnagyobb és leggazdagabb város a régióban, nagyon pici, összesen 110.000 laknak benne. Nekem ez nem volt baj, mert nem vagyok túl nagy bulizós, de a városban összesen 1 szórakozóhely és 1 éjjeli klub van, és ezek sem tartanak nyitva túl sokáig. A hegyek viszont gyönyörűek. Trento felett a hegyen található egy Sardagna nevű pici település. Ide a cable carral ingyen fel lehet menni. A kilátás csodálatos. Egyébként is ajánlom a hegyekben való túrázást, hiszen varázslatos.

Programok

A trentoi ESN-ről inkább csak nagyon röviden szeretnék szót ejteni. Nem működik, és tragikomedikusan bénák, nem szerveznek semmilyen programot. Én azt javaslom, hogy Trentoban ne válts ki ESN kártyát. Más Erasmus-helyszíneken (pl. tavaly Bonnban) mindenképpen javasolnám, hiszen az ESN csapatok általában szuperek. Itt viszont nem szerveznek semmilyen programot. Az egyetem külügyi irodája azonban szemeszterenként 3 kirándulást is szervez, amelyekre nagyon ajánlom, hogy menj el, mert nagyon szuperek (és olcsók).

Bevásárlás

Trento északi részén van Lidl és Aldi. Délen pedig Eurospár és Coop. Az olasz Coop nagyon nagyon drága, a Lidl viszont szuperolcsó, én próbáltam mindig ott vásárolni.

Pizza

Trentoban szuper pizzákat fogsz enni. Ha a pénztárcád engedi, feltétlenül menj el az Albert nevű helyre. Itt kínálják a világ legjobb pizzáját, viszont 15 Eurót kell érte fizetni. A dóm mellett van egy Pizza il Duomo nevű hely ahol 7 Euróért kapsz szuperfinom pizzát, de vannak ennél olcsóbban is szuper helyek.

Ha bármilyen kérdésed lenne, keress bátran személyesen vagy Facebookon. ☺